NEWS ยกเลิกออกหุ้น PP หลังภาวะตลาดไม่เอื้ออำนวย
NEWS แจ้งกรณีขอยกเลิกการออกหุ้น PP เนื่องจากภาวะตลาดไม่เอื้ออำนวย เกรงกระทบราคาหุ้นในตลาด
4 ส.ค. 2558

ผู้สื่อข่าวรายงานว่า บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ได้แจ้งข่าวต่อตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัท นิวส์ เน็ตเวิร์ค คอร์ปอเรชั่น จำกัด (มหาชน) ครั้งที่ 8/2558 เมื่อวันที่ 3 สิงหาคม 2558  ได้มีมติให้ถอนการเสนอวาระต่อที่ประชุมวิสามัญผู้ถือหุ้น ครั้งที่ 1/2558 ในวันที่ 5 สิงหาคม 2558 เรื่อง พิจารณาอนุมัติการออกและเสนอขายหุ้นสามัญเพิ่มทุนให้แก่บุคคลในวงจำกัด และ/หรือ ผู้ลงทุนสถาบันและ/หรือ ผู้ลงทุนที่มีลักษณะเฉพาะ (Private Placement) 
เนื่องจากสภาวะของตลาดในปัจจุบัน ยังไม่เอื้ออำนวยต่อเงื่อนไขการออกและเสนอขายหุ้นให้แก่บุคคลในวงจำกัด ซึ่งอาจจะมีผลต่อราคาหุ้นที่ซื้อขายในตลาดหลักทรัพย์ได้ไม่มากก็น้อย และอาจเกิดความเสียหายต่อนักลงทุนทั่วไปได้ ประกอบกับในปัจจุบัน บริษัทยังคงมีเงินสดคงเหลือสำหรับรองรับการดำเนินงาน และยังไม่มีความต้องการการใช้เงินลงทุนทั้งส่วนของบริษัทและบริษัทในเครือมากนัก ดังนั้นการเลื่อนการออกและเสนอขายหุ้นเพิ่มทุนออกไปน่าจะเกิดประโยชน์ต่อบริษัทและผู้ถือหุ้นมากกว่า
สำหรับปัจจุบัน เงินสดที่มีอยู่สามารถรองรับการดำเนินงานในปัจจุบัน ทั้งของNews และบริษัทในเครือไปได้ แต่ในตอนแรก เราอยากจะเตรียมไว้สำหรับการลงทุนเพื่อต่อยอดขยายธุรกิจ หรือเพิ่มมูลค่าให้กับธุรกิจสื่อที่เรามีอยู่ โดยมีโครงการลงทุนที่อยู่ระหว่างการเจรจาข้อสรุปรองรับอีก 2-3 โครงการ ซึ่งจะต้องใช้เงินลงทุนอีกพอสมควร แต่เนื่องจากภาวะเศรษฐกิจและตลาดหลักทรัพย์ฯในปัจจุบัน ยังไม่เอื้อต่อการเพิ่มทุน จึงได้มีการเสนอให้เลื่อนการออกหุ้น PP ออกไปก่อน ซึ่งในระหว่างนี้การพิจารณา โครงการลงทุนต่างๆก็ยังคงเดินหน้าอยู่ และเมื่อได้ข้อสรุปที่แน่นอน ก็จะพิจารณาความเหมาะสมในการระดมทุนอีกครั้งหนึ่ง